H ΝΔ επανέρχεται, όπως ήδη είχε προμηνύσει, στις καταγγελίες της για την υπόθεση των αδερφών Τσίπρα και συγκεκριμένα στην υπόθεση της πλαστής, κατά την Πειραιώς, ασφαλιστικής ενημερότητας που φέρεται να χρησιμοποίησε η τεχνική εταιρεία ΔΙΟΔΟΣ, προκειμένου να διεκδικήσει δημόσιο έργο.

Ειδικότερα, σε άτυπη ενημέρωσή της, δημοσιοποιεί συγκεκριμένα στοιχεία, αλλά και έγγραφα.

Όπως αναφέρει η αξιωματική αντιπολίτευση, στην εταιρεία αυτή διαχειριστής και ομόρρυθμος εταίρος είναι ο αδελφός του πρωθυπουργού, κ. Δημήτρης Τσίπρας. Ομόρρυθμος εταίρος είναι και η αδελφή του πρωθυπουργού, κ. Ζανέτ Τσίπρα. Ακόμη, μετείχε επίσης ενεργά και ο ξάδελφος του πρωθυπουργού, κ. Γεώργιος Τσίπρας, πρώην Γενικός Γραμματέας του Υπουργείου Εξωτερικών και νυν Διευθυντής του Οικονομικού Γραφείου του Πρωθυπουργού. Στην εταιρεία συμμετείχε έως το 2008 και ο ίδιος ο Αλέξης Τσίπρας.

Το έργο είχε προκηρύξει η περιφέρεια Βορείου Αιγαίου, ήταν ύψους 1,1 εκατ. ευρώ, και η εταιρεία ΔΙΟΔΟΣ υπέβαλε το 2012 τα προαπαιτούμενα από τον νόμο δικαιολογητικά.

Σύμφωνα με την αξιωματική αντιπολίτευση, η εταιρεία κέρδισε το διαγωνισμό, και παραδόξως το πρωτότυπο έγγραφο ασφαλιστικής ενημερότητας που προσκόμισε είναι διαφορετικό από τη φωτοτυπία που είχε αρχικά κατατεθεί.

Αναλυτικά τα γεγονότα, όπως τα παραθέτει η αξιωματική αντιπολίτευση:

Στο πλαίσιο διεκδίκησης δημοσίου έργου που προκήρυξε η περιφέρεια Βορείου Αιγαίου, ύψους 1,1 εκ ευρώ, η εταιρεία ΔΙΟΔΟΣ υπέβαλε το 2012 τα προαπαιτούμενα από το νόμο δικαιολογητικά. Mεταξύ αυτών ήταν και το επίμαχο έγγραφο της ασφαλιστικής ενημερότητας του κ. Γεωργίου Τσίπρα, ως υπεύθυνου μηχανικού της εταιρείας για την εκτέλεση του έργου, που προσκομίσθηκε σε φωτοτυπία. Το έγγραφο αυτό έφερε ημερομηνία έκδοσης την 28/2/2012. (βλ. έγγραφο 1).

Ο διαγωνισμός διεξάγεται κανονικά, η ΔΙΟΔΟΣ μειοδότησε -δηλαδή επί της ουσίας κέρδισε τον διαγωνισμό- και η Διεύθυνση Τεχνικών Έργων της Περιφέρειας Βορείου Αιγαίου, όπως ορίζει ο νόμος, ζητεί από την ΔΙΟΔΟ το πρωτότυπο έγγραφο της ασφαλιστικής ενημερότητας του κ. Γεωργίου Τσίπρα. Τότε η ΔΙΟΔΟΣ υποβάλλει εκ νέου την ασφαλιστική της ενημερότητα. Μόνον που παραδόξως το πρωτότυπο έγγραφο που προσκομίζει είναι διαφορετικό από τη φωτοτυπία που είχε αρχικά κατατεθεί!

Το γεγονός αυτό γεννά υποψίες στην Δ/νση Τεχνικών έργων της Περιφέρειας Βορείου Αιγαίου, καθώς το δεύτερο έγγραφο που προσκόμισε η ΔΙΟΔΟΣ, έχει μεν τον ίδιο αριθμό πρωτοκόλλου, την ίδια ημερομηνία, το ίδιο περιεχόμενο, αλλά εντελώς διαφορετική σφραγίδα. (έγγραφο 2).

Εξ αυτού του λόγου η Δ/νση Τεχνικών έργων της Περιφέρειας Βορείου Αιγαίου απευθύνει πλέον επισήμως στο Ε.Τ.Α.Α. – Τ.Σ.Μ.Ε.Δ.Ε., (που φερόταν να έχει εκδώσει τα εν λόγω έγγραφα), γραπτό ερώτημα για να διαλευκανθεί η υπόθεση (έγγραφο 3).

Το ΤΣΜΕΔΕ απαντά με το έγγραφο 4 που επίσης δημοσιοποιεί η ΝΔ αναφέροντας ότι:

α) δεν εκδόθηκε ποτέ από το ΤΣΜΕΔΕ ασφαλιστική ενημερότητα του κ. Γεωργίου Τσίπρα στις 28/2/2012 με τον αριθμό πρωτοκόλλου που αναγραφόταν στα έγγραφα που κατέθεσε η ΔΙΟΔΟΣ.

β) ο συγκεκριμένος αριθμός πρωτοκόλλου αφορούσε ασφαλιστική ενημερότητα που είχε εκδοθεί ακριβώς δύο χρόνια νωρίτερα, δηλαδή την 28/2/2010.

Με απλά λόγια, η εταιρεία της οικογένειας Τσίπρα φέρεται να έχει κάνει τα εξής:

α) Να έχει εξ αρχής καταθέσει πλαστή ασφαλιστική ενημερότητα, αλλάζοντας την ημερομηνία του εγγράφου που του είχε χορηγήσει το ΤΣΜΕΔΕ

β) Να έχει επανακαταθέσει νέο πλαστογραφημένο έγγραφο ισχυριζόμενη και πάλι ότι ο υπεύθυνος μηχανικός του έργου έχει ασφαλιστική ενημερότητα, ενώ δεν είχε.

Σύμφωνα με τη ΝΔ, μετά απ όλα αυτά ασκείται δίωξη, και η υπόθεση οδηγείται στα δικαστήρια. Ωστόσο, συμβαίνει το εξής παράδοξο, σύμφωνα με την αξιωματική αντιπολίτευση. Ο κ. Γεώργιος Τσίπρας που έχει στο μεταξύ αναλάβει τις δοτές θέσεις που του έχει παραχωρήσει ο κ. Αλέξης Τσίπρας, δεν διώκεται.

Σε δίκη παραπέμπεται μόνον ο αδερφός του πρωθυπουργού, Δημήτρης Τσίπρας, ως διαχειριστής της ΔΙΟΔΟΣ, αλλά όχι για κακουργηματικού χαρακτήρα αδίκημα, αντιθέτως για πλημμέλημα.

«Τι συνέβη στο τέλος όλοι το γνωρίζουν. Η υπόθεση ουδέποτε εξετάστηκε επί της ουσίας στη δίκη που έγινε το Σεπτέμβριο του 2017. Και αυτό γιατί το άρθρο 217 επελέγη και για έναν επιπλέον λόγο: Με βάση την ισχύουσα νομοθεσία, τα πλημμελήματα που τιμωρούνται με φυλάκιση μέχρι δύο ετών ή με χρηματική ποινή και τελέστηκαν μέχρι μια ορισμένη ημερομηνία (31/3/16) θεωρούνται παραγεγραμμένα. Έτσι ο μεν κ. Δημήτρης Τσίπρας εντέλει δεν καταδικάστηκε και το Μέγαρο Μαξίμου πανηγυρίζει σήμερα για την τάχα αθώωσή του. Είναι όπως λέμε, ήταν δίκαιο και έγινε πράξη», καταλήγει, τέλος, η αξιωματική αντιπολίτευση στην άτυπη ενημέρωσή της.